text: Politiet efterlyser kiosk-røver
  12 juli 2016 kl. 09.39
  Syd- og Sønderjyllands Politi leder efter en ung mand, der den 20. juni røvede Center- Kiosken i Esbjerg.
  Politiet offentliggør nu overvågningsbilleder i forbindelse med røveriet, der skete klokken 20.48 mandag den 20. juni.
  Ifølge politiet truede røveren med en kniv ekspedienten til at udlevere dagens omsætning. Bagefter løb han fra stedet i retning mod Sædding Ringvej.
  Røveren beskrives som mellem 17 og 25 år, 170-175 cm høj, almindelig af bygning og så talte han dansk med kraftig accent.
  Han var desuden iført sorte Adidas bukser med hvid stribe ned af siden og en sort jakke med hætten trukket over hovedet.
  Kan du genkende manden på billederne, eller har du andre informationer i forbindelse med røveriet, så ring 114 til Lokalpolitiet i Esbjerg.
  